SKRIFTLIG FORESPØRGSEL E-1925/02

af Guido Sacconi (PSE) til Kommissionen

(3. juli 2002)

Om: Anvendelse i landbruget af slam fra rensningsanlæg

I Italien udstedtes den 7. december 2001 et ministerdekret, ifølge hvilket gødning også kan være integrerede huder, som opstår ved opblanding af huder med stabiliseret proteinholdigt slam fra garvningsprocessen.

I indledningen til dette dekret fastslås det, at Europa-Kommissionens udtalelse er indhentet.

Fremstillingen af sådan gødning betyder, at man i landbruget vil kunne begynde at bruge rensningsanlægsslam af helt klart industriel oprindelse uden begrænsninger af kvalitativ eller kvantitativ art, uden registrering af anvendelsen og uden forudgående jordanalyser, hvilket er i klar modstrid med ånd og bogstav i Rådets direktiv 86/278/EØF(1) af 12. juni 1986 (gennemført i Italien ved lovdekret 99/1992).

Efter reglerne om frie varebevægelser vil denne gødning kunne markedsføres og anvendes inden for hele Unionen.

Kan Kommissionen på den baggrund oplyse,

1. om det er sandt, at den har afgivet en positiv udtalelse om udstedelsen af dette dekret?

2. hvorledes nævnte udtalelse er udformet?

3. om den agter at gribe ind for at undgå uhensigtsmæssig anvendelse i landbruget af slam fra rensningsanlæg?

(1) EFT L 181 af 4.7.1986, s. 6.

Svar afgivet på Kommissionens vegne af Margot Wallström

(5. august 2002)

1. Italien har efter notifikationsproceduren i Parlamentets og Rådets direktiv 98/34/EF(1) af 22. juni 1998 om en informationsprocedure med hensyn til tekniske standarder og forskrifter notificeret et udkast til dekret om ændring af bilag 1B og 3 til lov nr. 748 af 19. oktober 1984 (den italienske gødningslov).

2. Kommissionen modtog denne notifikation(2) den 14. marts 2000 og reagerede ikke på den. Manglende reaktion som led i den ovennævnte notifikationsprocedure er ikke ensbetydende med, at det notificerede udkast godkendes; f.eks. kan gennemførelsen af en foranstaltning i praksis vise sig at stride mod EF-retten. Det skal også tilføjes, at det i artikel 8, stk. 5, i direktiv 98/34/EF hedder, at selv om Kommissionen ikke reagerer på et udkast til teknisk forskrift i forbindelse med dette direktiv, har dette ingen indflydelse på, hvilke afgørelser der kan træffes på grundlag af andre fællesskabsretsakter.

3. I Rådets direktiv 86/278/EØF(3) af 12. juni 1986 om beskyttelse af miljøet, navnlig jorden, i forbindelse med anvendelse i landbruget af slam fra rensningsanlæg defineres slam som spildevandsslam fra rensningsanlæg, som behandler husholdningsspildevand eller byspildevand, eller fra andre rensningsanlæg, som behandler spildevand med tilsvarende sammensætning (direktivets artikel 2, litra a), nr. i).

Industrispildevand, som f.eks. spildevand fra garverier, kan ikke betragtes som husholdningsspildevand eller byspildevand. Det kan heller ikke betragtes som spildevand med tilsvarende sammensætning.

Kravene i direktiv 86/278/EØF gælder derfor ikke for slam fra industrien. De nærmere bestemmelser for anvendelse af slam fra industrianlæg skal fastlægges af medlemsstaterne i overensstemmelse med artikel 3, stk. 2, andet afsnit, i direktiv 86/278/EØF.

Det italienske dekret, som det ærede medlem nævner i sin skriftlige forespørgsel, tillader anvendelse af garverislam som et organisk tilskud til afbalancering af nitrogen:kulstof-forholdet. Koncentrationen af hexavalent chrom (Cr VI) må under ingen omstændigheder overstige 0,5 ppm.

(1) EFT L 204 af 21.7.1998.

(2) 2000-0107-I.

(3) EFT L 181 af 4.7.1986.